CELEX: 32010R0583
Language: lv
Date: 2010-07-01 00:00:00
Title: Komisijas Regula (ES) Nr. 583/2010 ( 2010. gada 1. jūlijs), ar ko īsteno Eiropas Parlamenta un Padomes Direktīvu 2009/65/EK attiecībā uz ieguldītājiem paredzēto pamatinformāciju un nosacījumiem, kuri jāievēro, nodrošinot ieguldītājiem pamatinformāciju vai prospektu pastāvīgā informācijas nesējā, kas nav papīrs, vai tīmekļa vietnē  (Dokuments attiecas uz EEZ)

10.7.2010   
            
            
               LV
            
            
               Eiropas Savienības Oficiālais Vēstnesis
            
            
               L 176/1
            
         KOMISIJAS REGULA (ES) Nr. 583/2010
   (2010. gada 1. jūlijs),
   ar ko īsteno Eiropas Parlamenta un Padomes Direktīvu 2009/65/EK attiecībā uz ieguldītājiem paredzēto pamatinformāciju un nosacījumiem, kuri jāievēro, nodrošinot ieguldītājiem pamatinformāciju vai prospektu pastāvīgā informācijas nesējā, kas nav papīrs, vai tīmekļa vietnē
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 13. jūlija Direktīvu 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvu ieguldījumu uzņēmumiem (PVKIU) (1) un jo īpaši tās 75. panta 4. punktu, 78. panta 7. punktu un 81. panta 2. punktu,
   tā kā:
   
               (1)
            
            
               Direktīvā 2009/65/EK ir noteikti pamatprincipi, kas jāievēro, sagatavojot un nodrošinot ieguldītājiem paredzēto pamatinformāciju, tostarp prasības par šādas informācijas formātu un pasniegšanas veidu, tās mērķi, izpaužamās informācijas pamatelementiem, jautājumu, kam jābūt minētās informācijas sniedzējam un kam – tās adresātiem, kā arī par informācijas sniegšanā izmantojamām metodēm. Tika nolemts saturu un formātu sīkāk precizēt, pieņemot īstenošanas noteikumus, kuriem jābūt pietiekami specifiskiem, lai nodrošinātu, ka ieguldītāji saņem viņiem vajadzīgo informāciju par konkrētām fondu struktūrām.
            
         
               (2)
            
            
               Regulas izvēle ir pamatota, jo tikai ar šādu tiesību aktu var nodrošināt visa ieguldītājiem paredzētās pamatinformācijas satura harmonizēšanu. Turklāt ieguldītājiem paredzētās pamatinformācijas dokuments būs efektīvāks, ja tam piemērojamās prasības visās dalībvalstīs būs vienādas. Visām ieinteresētajām personām jāgūst labums no harmonizētas kārtības attiecībā uz informācijas izpaušanas veidu un saturu; šādā veidā tiek nodrošināts, ka informācija par ieguldījumu iespējām PVKIU tirgū ir konsekventa un salīdzināma.
            
         
               (3)
            
            
               Dažos gadījumos pamatinformāciju ieguldītājiem var sniegt efektīvāk, ja ieguldītājiem paredzētās pamatinformācijas dokuments tiek nodrošināts tīmekļa vietnē vai – ja ieguldītājiem paredzētās pamatinformācijas dokuments ir pievienots citam dokumentam – tiek nodots potenciālajam ieguldītājam. Tomēr šādos gadījumos konteksts, kādā tiek nodrošināts ieguldītājiem paredzētās pamatinformācijas dokuments, nedrīkst mazināt ieguldītājiem paredzētās pamatinformācijas dokumenta nozīmīgumu vai netieši norādīt, ka šis dokuments ir reklāmas materiāls vai ka kopā ar šo dokumentu piedāvātie reklāmas materiāli privātajam ieguldītājam ir tikpat svarīgi vai pat svarīgāki.
            
         
               (4)
            
            
               Ir jānodrošina, ka informatīvais saturs ir atbilstošs, informācijas izkārtojums ir loģisks un valoda piemērota privātajiem ieguldītājiem. Lai risinātu šos jautājumus, ar šo regulu jānodrošina, ka ieguldītājiem paredzētās pamatinformācijas dokuments ar savu formātu, noformējumu un lietotās valodas kvalitāti un veidu var piesaistīt ieguldītājus un atvieglot salīdzināšanu. Šīs regulas mērķis ir nodrošināt dokumenta formāta konsekvenci, tostarp vienotu izklāsta secību ar identiskiem virsrakstiem.
            
         
               (5)
            
            
               Šajā regulā noteikts, kādam jābūt informācijas par PVKIU ieguldījumu mērķiem un ieguldījumu politiku saturam, lai ieguldītāji varētu viegli saprast, vai konkrēts fonds būtu piemērots viņu vajadzībām. Tāpēc informācijā jānorāda, vai ir gaidāma peļņa kapitāla pieauguma veidā, ienākumu izmaksas veidā vai abējādi. Ieguldījumu politikas aprakstā ieguldītājs jāinformē par to, kādi ir PVKIU vispārējie mērķi un kā šie mērķi sasniedzami. Attiecībā uz finanšu instrumentiem, kuros veicami ieguldījumi, jāmin tikai tie instrumenti, kuriem var būt būtiska ietekme uz PVKIU darbības rādītājiem, nevis visi iespējamie attiecīgie instrumenti.
            
         
               (6)
            
            
               Šajā regulā ir paredzēti sīki izstrādāti noteikumi par ieguldījuma riska un ienesīguma profila aprakstu, nosakot prasību, ka jāizmanto sintētisks rādītājs, un norādot, kādi satura elementi jāiekļauj skaidrojošajā izklāstā par pašu rādītāju un par riskiem, kurus rādītājs neaptver, bet kuriem var būt būtiska ietekme uz PVKIU riska un ienesīguma profilu. Piemērojot noteikumus par sintētisko rādītāju, jāņem vērā sintētiskā rādītāja aprēķināšanas metodika, ko izstrādājušas kompetentās iestādes, darbojoties Eiropas Vērtspapīru regulatoru komitejā. Pārvaldības sabiedrībai katrā atsevišķā gadījumā jāpieņem lēmums par to, kuri īpašie riski ir jāizpauž, analizējot katra fonda raksturīgās pazīmes un ņemot vērā vajadzību nepārslogot dokumentu ar informāciju, kas privātajiem ieguldītājiem būs grūti saprotama. Turklāt riska un ienesīguma profila skaidrojošā izklāsta garumam jābūt ierobežotam, norādot, cik daudz vietas tas aizņem ieguldītājiem paredzētās pamatinformācijas dokumentā. Jāparedz iespēja iekļaut savstarpējas atsauces uz PVKIU prospektu, kurš satur pilnīgu informāciju par riskiem.
            
         
               (7)
            
            
               Jānodrošina konsekvence starp risku skaidrojumu ieguldītājiem paredzētās pamatinformācijas dokumentā un pārvaldības sabiedrības iekšējo riska pārvaldības procesu, kas izveidots saskaņā ar Komisijas 2010. gada 1. jūlija Direktīvu 2010/43/ES, ar kuru īsteno Eiropas Parlamenta un Padomes Direktīvu 2009/65/EK attiecībā uz organizatoriskajām prasībām, interešu konfliktiem, profesionālo ētiku, riska pārvaldību un starp depozitāriju un pārvaldības sabiedrību noslēdzamās vienošanās saturu (2). Piemēram, konsekvences labad pastāvīgās riska pārvaldības funkcijas veicējiem attiecīgā gadījumā jādod iespēja pārskatīt to ieguldītājiem paredzētās pamatinformācijas dokumenta iedaļu, kas attiecas uz riska un ienesīguma profilu, un sniegt atsauksmes par to.
            
         
               (8)
            
            
               Šajā regulā ir noteikta vienota forma maksu norādīšanai un izskaidrošanai, ieskaitot attiecīgos brīdinājumus, lai ieguldītāji būtu pienācīgi informēti par maksām, kas viņiem būs jāmaksā, un to procentuālo daļu no fondā faktiski ieguldītā kapitāla summas. Piemērojot šos noteikumus, jāņem vērā darbs saistībā ar maksu aprēķināšanas metodiku, ko izstrādājušas kompetentās iestādes, darbojoties Eiropas Vērtspapīru regulatoru komitejā.
            
         
               (9)
            
            
               Sīki izstrādātie noteikumi par to, kā sniedzama informācija par līdzšinējās darbības rādītājiem, balstās uz šādai informācijai piemērojamām prasībām, kas paredzētas Eiropas Parlamenta un Padomes 2004. gada 21. aprīļa Direktīvā 2004/39/EK, kas attiecas uz finanšu instrumentu tirgiem un ar ko groza Padomes Direktīvas 85/611/EEK un 93/6/EEK un Eiropas Parlamenta un Padomes Direktīvu 2000/12/EK un atceļ Padomes Direktīvu 93/22/EEK (3). Ar šo regulu papildina Direktīvas 2004/39/EK noteikumus, paredzot konkrētas prasības, kas vajadzīgas informācijas harmonizēšanai, lai padarītu vieglāku dažādu ieguldītājiem paredzētās pamatinformācijas dokumentu salīdzināšanu. Konkrēti, šajā regulā ir noteikts, ka jānorāda tikai gada tīrā peļņa, izmantojot joslu diagrammu. Ir jāreglamentē konkrēti joslu diagrammas aspekti, tostarp jāparedz atsevišķi gadījumi, kuros drīkstētu izmantot modelētus datus.
            
         
               (10)
            
            
               Jāatzīst, ka savstarpējas atsauces uz informāciju ieguldītājam varētu būt noderīgas, taču ir svarīgi, lai ieguldītājiem paredzētās pamatinformācijas dokumentā būtu iekļauta visa informācija, kas ieguldītājam vajadzīga, lai viņš varētu izprast PVKIU būtiskos elementus. Ja izmanto savstarpējas atsauces uz citiem informācijas avotiem, nevis prospektu vai periodiskiem pārskatiem, ir jābūt skaidri norādītam, ka prospekts un periodiskie pārskati ir ieguldītājiem paredzētās papildinformācijas galvenie avoti, un šādas savstarpējās atsauces nedrīkst mazināt to nozīmīgumu.
            
         
               (11)
            
            
               Ieguldītājiem paredzētās pamatinformācijas dokuments ir jāpārskata un jāpārstrādā pēc vajadzības un tik bieži, cik nepieciešams, lai nodrošinātu, ka tas vienmēr atbilst ieguldītājiem paredzētajai pamatinformācijai piemērojamām prasībām, kas noteiktas Direktīvas 2009/65/EK 78. panta 2. punktā un 79. panta 1. punktā. Labas prakses nolūkos pārvaldības sabiedrībām jāpārskata ieguldītājiem paredzētās pamatinformācijas dokuments, pirms tiek uzsākta jebkāda iniciatīva, kuras rezultātā ievērojams skaits jaunu ieguldītāju varētu iegūt fonda sertifikātus.
            
         
               (12)
            
            
               Ieguldītājiem paredzētās pamatinformācijas formu vai saturu var būt nepieciešams pielāgot īpašiem gadījumiem. Tāpēc šajā regulā paredzēti vispārējie noteikumi, kas piemērojami visiem PVKIU, lai ņemtu vērā īpašo situāciju, kādā atrodas atsevišķu veidu PVKIU, proti, tie, kuriem ir dažādas ieguldījumu apakšstruktūras vai akciju kategorijas, tie, kuriem ir fondu fonda struktūra, tie, kuriem ir galvenās–pakārtotās struktūras, un strukturēti fondi, piemēram, tie, kuri dibināti kā kapitālsabiedrības vai citi līdzīgi PVKIU.
            
         
               (13)
            
            
               Attiecībā uz PVKIU, kas piedāvā dažādas akciju kategorijas, nevajadzētu paredzēt pienākumu izstrādāt atsevišķu ieguldītājiem paredzētās pamatinformācijas dokumentu par katru šādu akciju kategoriju, kamēr vien netiek negatīvi ietekmētas ieguldītāju intereses. Divu vai vairāku kategoriju datus var apvienot vienā ieguldītājiem paredzētās pamatinformācijas dokumentā tikai tad, ja to var izdarīt, pārāk nesarežģījot dokumentu vai nepārslogojot to ar informāciju. Kā alternatīvu var izvēlēties reprezentatīvu kategoriju, bet tikai tad, ja starp kategorijām ir pietiekama līdzība, lai šāda informācija par reprezentatīvo kategoriju būtu patiesa un skaidra un nebūtu maldinoša attiecībā uz piedāvāto akciju kategoriju. Nosakot, vai reprezentatīvas kategorijas izmantošana ir patiesa, skaidra un nav maldinoša, ir jāņem vērā PVKIU iezīmes, katras kategorijas atšķirību būtība un izvēles iespējas, kas tiek piedāvātas katram ieguldītājam vai ieguldītāju grupai.
            
         
               (14)
            
            
               Fondu fonda gadījumā ir svarīgi saglabāt pareizo līdzsvaru starp informāciju par PVKIU, kurā ieguldītājs veic ieguldījumu, un informāciju par tā bāzes fondiem. Tāpēc fondu fonda ieguldītājiem paredzētās pamatinformācijas dokuments jāsagatavo, pamatojoties uz pieņēmumu, ka ieguldītājs nevēlas vai viņam nav vajadzības saņemt sīku informāciju par katra bāzes fonda individuālajām iezīmēm, kas jebkurā gadījumā laiku pa laikam varētu mainīties, ja PVKIU tiek aktīvi pārvaldīts. Tomēr, lai ieguldītājiem paredzētās pamatinformācijas dokumentā būtu faktiski izklāstīts fondu fonda mērķis un ieguldījumu politika, riska faktori un maksājumu struktūra, tā bāzes fondu iezīmēm ir jābūt pārredzamām.
            
         
               (15)
            
            
               Galveno–pakārtoto struktūru gadījumā pakārtotā PVKIU riska un ienesīguma profila apraksts nedrīkst būtiski atšķirties no atbilstošās iedaļas galvenā PVKIU ieguldītājiem paredzētās pamatinformācijas dokumentā, lai pakārtotā struktūra vajadzības gadījumā varētu pārkopēt informāciju no galvenās struktūras ieguldītājiem paredzētās pamatinformācijas dokumenta. Tomēr šī informācija jāpapildina ar atbilstošiem paziņojumiem vai attiecīgi jāpielāgo gadījumos, kad pakārtotās struktūras turējumā esošie palīgaktīvi varētu mainīt pakārtotās struktūras riska profilu salīdzinājumā ar galveno struktūru, īpašu uzmanību pievēršot ar šiem palīgaktīviem saistītajiem riskiem, piemēram, ja izmanto atvasinātus instrumentus. Kopējās izmaksas, kas saistītas ar ieguldīšanu pakārtotajā struktūrā un galvenajā struktūrā, ir jādara zināmas ieguldītājiem pakārtotās struktūras dokumentā.
            
         
               (16)
            
            
               Attiecībā uz strukturētiem PVKIU, piemēram, PVKIU, kas dibināti kā kapitālsabiedrības, vai citiem līdzīgiem PVKIU, līdzšinējo darbības rādītāju vietā jāsniedz sagaidāmo darbības rādītāju scenāriji. Sagaidāmo darbības rādītāju scenāriji ietver aprēķinus par paredzamo peļņu no fonda labvēlīgos, nelabvēlīgos vai neitrālos tirgus apstākļos. Šie scenāriji jāizvēlas tā, lai faktiski atspoguļotu visu iespējamo rezultātu spektru saskaņā ar aprēķinu formulu.
            
         
               (17)
            
            
               Ja ieguldītājiem paredzētā pamatinformācija un prospekti ir jānodrošina pastāvīgā informācijas nesējā, kas nav papīrs, vai tīmekļa vietnē, ieguldītāju aizsardzības labad ir vajadzīgi papildu drošības pasākumi, lai garantētu, ka ieguldītāji saņem informāciju viņu vajadzībām atbilstošā formā, un saglabātu sniegtās informācijas integritāti, nepieļautu tādus grozījumus, kas mazina tās saprotamību un efektivitāti, un nepieļautu nepilnvarotu personu veiktas manipulācijas vai pārveidojumus. Šajā regulā ietverta atsauce uz noteikumiem par pastāvīgu informācijas nesēju, kuri paredzēti Komisijas 2006. gada 10. augusta Direktīvā 2006/73/EK, ar ko īsteno Eiropas Parlamenta un Padomes Direktīvu 2004/39/EK attiecībā uz ieguldījumu sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (4), lai nodrošinātu vienlīdzīgu attieksmi pret ieguldītājiem un godīgus konkurences nosacījumus finanšu nozarēs.
            
         
               (18)
            
            
               Lai pārvaldības sabiedrības un ieguldījumu sabiedrības varētu efektīvi pielāgoties jaunajām prasībām, kas noteiktas šajā regulā, šīs regulas piemērošanas sākuma datums jāpielāgo Direktīvas 2009/65/EK transponēšanas termiņam.
            
         
               (19)
            
            
               Par tehniskiem jautājumiem notika apspriešanās ar Eiropas Vērtspapīru regulatoru komiteju, kas izveidota ar Komisijas Lēmumu 2009/77/EK (5).
            
         
               (20)
            
            
               Šajā regulā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO REGULU.
   I NODAĻA
   PRIEKŠMETS UN VISPĀRĒJIE PRINCIPI
   1. pants
   Priekšmets
   Šajā regulā ir paredzēti sīki izstrādāti noteikumi par Direktīvas 2009/65/EK 75. panta 2. punkta, 78. panta 2.–5. punkta un 81. panta 1. punkta īstenošanu.
   2. pants
   Vispārējie principi
   1.   Šajā regulā paredzētās prasības piemēro ikvienai pārvaldības sabiedrībai attiecībā uz katru tās pārvaldīto PVKIU.
   2.   Šo regulu piemēro ikvienai ieguldījumu sabiedrībai, kas nav izraudzījusies pārvaldības sabiedrību, kura pilnvarota atbilstīgi Direktīvai 2009/65/EK.
   3. pants
   Principi attiecībā uz ieguldītājiem paredzētās pamatinformācijas dokumentu
   1.   Šajā regulā ir izsmeļoši noteikta tā dokumenta forma un saturs, kurā ietverta ieguldītājiem paredzētā pamatinformācija (turpmāk “ieguldītājiem paredzētās pamatinformācijas dokuments”). Tajā neiekļauj nekādu citu informāciju vai paziņojumus, ja vien šajā regulā nav noteikts citādi.
   2.   Ieguldītājiem paredzētā pamatinformācija ir patiesa un skaidra un nav maldinoša.
   3.   Ieguldītājiem paredzētās pamatinformācijas dokumentu nodrošina tā, lai ieguldītāji to vienmēr varētu atšķirt no jebkura cita materiāla. Proti, to nenoformē vai nesniedz tā, ka ieguldītāji to varētu uzskatīt par mazāk svarīgu salīdzinājumā ar citu informāciju par PVKIU un tā riskiem un ieguvumiem.
   II NODAĻA
   IEGULDĪTĀJIEM PAREDZĒTĀS PAMATINFORMĀCIJAS FORMA UN NOFORMĒJUMS
   1. IEDAĻA
   Dokumenta nosaukums, satura secība un iedaļu virsraksti
   4. pants
   Dokumenta nosaukums un saturs
   1.   Ieguldītājiem paredzētās pamatinformācijas dokumentu noformē 2. līdz 13. punktā noteiktajā kārtībā.
   2.   Ieguldītājiem paredzētās pamatinformācijas dokumenta pirmās lapas augšā novieto labi pamanāmu nosaukumu “Ieguldītājiem paredzētā pamatinformācija”.
   3.   Tieši zem nosaukuma sniedz skaidrojošu paziņojumu. To formulē šādi:
   
      “Šajā dokumentā ir sniegta ieguldītājiem paredzētā pamatinformācija par šo fondu. Tas nav reklāmas materiāls. Tiesību aktos ir paredzēts sniegt šādu informāciju, lai palīdzētu jums izprast, kas raksturīgs ieguldīšanai šajā fondā un kādi ir ar to saistītie riski. Iesakām to izlasīt, lai jūs varētu pieņemt informētu lēmumu par ieguldījuma veikšanu.”
   
   4.   Dokumentā skaidri norāda PVKIU, arī tā akciju kategoriju vai ieguldījumu apakšstruktūru. Ieguldījumu apakšstruktūras vai akciju kategorijas gadījumā PVKIU nosaukumu norāda aiz ieguldījumu apakšstruktūras vai akciju kategorijas nosaukuma. Ja eksistē PVKIU, ieguldījumu apakšstruktūras vai akciju kategorijas identifikācijas kods, tas ir daļa no PVKIU identifikācijas.
   5.   Norāda pārvaldības sabiedrības nosaukumu.
   6.   Turklāt gadījumos, kad pārvaldības sabiedrība juridisku, administratīvu vai komerciālu iemeslu dēļ ir uzņēmumu grupas daļa, var norādīt attiecīgās grupas nosaukumu. Var norādīt uzņēmuma zīmolu, ja vien tas netraucē ieguldītājam izprast ieguldījuma pamatelementus vai nemazina viņa iespējas salīdzināt ieguldījumu produktus.
   7.   Ieguldītājiem paredzētās pamatinformācijas dokumenta iedaļā “Mērķi un ieguldījumu politika” iekļauj informāciju, kas norādīta šīs regulas III nodaļas 1. iedaļā.
   8.   Ieguldītājiem paredzētās pamatinformācijas dokumenta iedaļā “Riska un ienesīguma profils” iekļauj informāciju, kas norādīta šīs regulas III nodaļas 2. iedaļā.
   9.   Ieguldītājiem paredzētās pamatinformācijas dokumenta iedaļā “Maksas” iekļauj informāciju, kas norādīta šīs regulas III nodaļas 3. iedaļā.
   10.   Ieguldītājiem paredzētās pamatinformācijas dokumenta iedaļā “Līdzšinējās darbības rādītāji” iekļauj informāciju, kas norādīta šīs regulas III nodaļas 4. iedaļā.
   11.   Ieguldītājiem paredzētās pamatinformācijas dokumenta iedaļā “Praktiska informācija” iekļauj informāciju, kas norādīta šīs regulas III nodaļas 5. iedaļā.
   12.   Informācija par darbības atļauju tiek sniegta ar šādu paziņojumu:
   
      “Šim fondam ir atļauts darboties [dalībvalsts nosaukums], un to reglamentē [kompetentās iestādes nosaukums].”
   
   Ja PVKIU pārvalda pārvaldības sabiedrība, kas īsteno tiesības atbilstoši Direktīvas 2009/65/EK 16. pantam, iekļauj šādu papildu paziņojumu:
   
      “[Pārvaldības sabiedrības nosaukums] ir atļauts darboties [dalībvalsts nosaukums], un to reglamentē [kompetentās iestādes nosaukums].”
   
   13.   Informācija par publikāciju tiek sniegta ar šādu paziņojumu:
   
      “Šī ieguldītājiem paredzētā pamatinformācija ir pareiza un atjaunināta [publicēšanas datums].”
   
   2. IEDAĻA
   Valoda, garums un noformējums
   5. pants
   Noformējums un valoda
   1.   Ieguldītājiem paredzētās pamatinformācijas dokumentu:
   
               a)
            
            
               noformē un maketē tā, lai tas būtu viegli lasāms, un izmanto salasāma lieluma rakstzīmes;
            
         
               b)
            
            
               formulē skaidri un rakstot izmanto valodu, kas palīdz ieguldītājam izprast sniegto informāciju, jo īpaši:
               
                           i)
                        
                        
                           lieto valodu, kas ir skaidra, kodolīga un saprotama;
                        
                     
                           ii)
                        
                        
                           nelieto žargonu;
                        
                     
                           iii)
                        
                        
                           nelieto tehniskus terminus, ja to vietā var izmantot ikdienā lietotus vārdus;
                        
                     
         
               c)
            
            
               koncentrējas uz ieguldītājiem vajadzīgo pamatinformāciju.
            
         2.   Ja izmanto krāsas, tās nedrīkst mazināt informācijas saprotamību gadījumā, ja ieguldītājiem paredzētās pamatinformācijas dokumentu drukā vai fotokopē melnbaltā formātā.
   3.   Ja izmanto pārvaldības sabiedrības zīmola attēlu vai tās grupas zīmola attēlu, pie kuras pieder pārvaldības sabiedrība, tas nedrīkst novērst ieguldītāja uzmanību un aizklāt tekstu.
   6. pants
   Garums
   Ieguldītājiem paredzētās pamatinformācijas dokuments drukātā formā nav garāks par divām A4 izmēra lapām.
   III NODAĻA
   IEGULDĪTĀJIEM PAREDZĒTĀS PAMATINFORMĀCIJAS DOKUMENTA IEDAĻU SATURS
   1. IEDAĻA
   Mērķi un ieguldījumu politika
   7. pants
   Apraksta konkrētais saturs
   1.   Ieguldītājiem paredzētās pamatinformācijas dokumenta iedaļā “Mērķi un ieguldījumu politika” iekļautajā aprakstā izklāsta tās PVKIU pamatiezīmes, par kurām ieguldītājam jābūt informētam, pat ja šīs iezīmes nav daļa no prospektā iekļautā mērķu un ieguldījumu politikas apraksta, proti:
   
               a)
            
            
               galvenās finanšu instrumentu kategorijas, kurās tiks veikti ieguldījumi;
            
         
               b)
            
            
               to, ka ieguldītājs pēc pieprasījuma var pārdot atpakaļ PVKIU sertifikātus, šo paziņojumu papildinot ar norādi par sertifikātu darījumu biežumu;
            
         
               c)
            
            
               to, vai PVKIU ir mērķis veikt ieguldījumus konkrētos nozaru, ģeogrāfisko reģionu vai citos tirgus sektoros vai īpašās aktīvu kategorijās;
            
         
               d)
            
            
               to, vai PVKIU pieļauj diskrecionāru izvēli attiecībā uz konkrētiem veicamajiem ieguldījumiem un vai šāda pieeja ietver tiešu vai netiešu norādi uz ienesīguma standartu (benchmark) un, ja jā, tad kādu;
            
         
               e)
            
            
               vai ienākumi no dividendēm tiek izmaksāti vai atkārtoti ieguldīti.
            
         Attiecībā uz d) apakšpunktu, ja ir ietverta norāde uz ienesīguma standartu, norāda pieļaujamās novirzes no šā standarta un, ja PVKIU mērķis ir sekošana kādam noteiktam finanšu instrumentu tirgus indeksam (index-tracking), norāda arī šādu mērķi.
   2.   Šā panta 1. punktā minētajā aprakstā iekļauj turpmāk minēto informāciju, ciktāl tā ir aktuāla:
   
               a)
            
            
               ja PVKIU iegulda parāda vērtspapīros, norāda to, vai emitenti ir korporatīvo tiesību subjekti, valdības vai citi tiesību subjekti, un attiecīgā gadījumā prasības par minimālo reitingu;
            
         
               b)
            
            
               ja PVKIU ir strukturēts fonds, vienkāršā valodā izskaidro visus vajadzīgos elementus, lai varētu pareizi izprast izmaksājamo peļņu un faktorus, kuriem paredzama ietekme uz darbības rādītājiem, vajadzības gadījumā iekļauj atsauces uz prospektā ietverto detalizēto informāciju par algoritmu un tā darbības principu;
            
         
               c)
            
            
               ja aktīvu izvēli nosaka konkrēti kritēriji, izskaidro šos kritērijus, piemēram, “pieaugums”, “vērtība” vai “augstas dividendes”;
            
         
               d)
            
            
               ja izmanto īpašas aktīvu pārvaldīšanas metodes, kas var ietvert riska ierobežošanu, arbitrāžu vai kredītplecu, vienkāršā valodā izskaidro faktorus, kuriem paredzama ietekme uz PVKIU darbības rādītājiem;
            
         
               e)
            
            
               ja PVKIU pieņemtās stratēģijas dēļ portfeļa darījumu izmaksu ietekme uz peļņu varētu būt ievērojama, to attiecīgi norāda, vienlaikus arī paskaidrojot, ka portfeļa darījumu izmaksas tiek segtas no fonda aktīviem papildus šīs nodaļas 3. iedaļā minētajām maksām;
            
         
               f)
            
            
               ja prospektā vai kādos tirgvedības dokumentos ir noteikts minimālais ieteicamais termiņš PVKIU sertifikātu turēšanai vai ja ir noteikts, ka minimālais turēšanas periods ir būtisks ieguldījumu stratēģijas elements, iekļauj šādi formulētu paziņojumu:
            
         
      “Ieteikums: šis fonds var nebūt piemērots ieguldītājiem, kuri plāno izņemt savus naudas līdzekļus [laika periods] laikā.”
   
   3.   Informācijā, kas iekļauta saskaņā ar 1. un 2. punktu, nošķir lielās ieguldījumu kategorijas, kas norādītas 1. punkta a) un c) apakšpunktā un 2. punkta a) apakšpunktā, un pieeju, kas attiecībā uz šiem ieguldījumiem jāpieņem pārvaldības sabiedrībai, kā noteikts 1. punkta d) apakšpunktā un 2. punkta b), c) un d) apakšpunktā.
   4.   Ieguldītājiem paredzētās pamatinformācijas dokumenta iedaļā “Mērķi un ieguldījumu politika” var iekļaut citus elementus, kas nav norādīti 2. punktā, tostarp PVKIU ieguldījumu stratēģijas aprakstu, ja šādi elementi ir vajadzīgi, lai pienācīgi raksturotu PVKIU mērķus un ieguldījumu stratēģiju.
   2. IEDAĻA
   Riska un ienesīguma profils
   8. pants
   Iespējamo risku un ienesīguma skaidrojums, ietverot rādītāja izmantošanu
   1.   Ieguldītājiem paredzētās pamatinformācijas dokumenta iedaļā “Riska un ienesīguma profils” ietver sintētisku rādītāju, ko papildina ar:
   
               a)
            
            
               skaidrojošu izklāstu par rādītāju un tā galvenajiem ierobežojumiem;
            
         
               b)
            
            
               skaidrojošu izklāstu par riskiem, kuri ir būtiski svarīgi PVKIU un kurus sintētiskais rādītājs pienācīgi neatspoguļo.
            
         2.   Šā panta 1. punktā minētais sintētiskais rādītājs aptver virkni kategoriju punktu skalā, turklāt PVKIU ir iedalīts vienā no šīm kategorijām. Sintētiskā rādītāja noformējums atbilst I pielikumā noteiktajām prasībām.
   3.   Šā panta 1. punktā minētā sintētiskā rādītāja aprēķinu, kā arī ikvienu turpmāku pārskatīšanu pienācīgi dokumentē.
   Pārvaldības sabiedrības glabā dokumentus par šādiem aprēķiniem ne mazāk kā piecus gadus. Attiecībā uz strukturētiem fondiem šo periodu pagarina līdz pieciem gadiem pēc dzēšanas termiņa.
   4.   Šā panta 1. punkta a) apakšpunktā minētajā skaidrojošajā izklāstā iekļauj šādu informāciju:
   
               a)
            
            
               paziņojumu par to, ka vēsturiskie dati, piemēram, tie, kas izmantoti sintētiskā rādītāja aprēķināšanā, var nebūt uzticams PVKIU nākotnes riska profila rādītājs;
            
         
               b)
            
            
               paziņojumu par to, ka netiek garantēts, ka norādītā riska un ienesīguma kategorija paliks nemainīga, un to, ka PVKIU kategorija laika gaitā var mainīties;
            
         
               c)
            
            
               paziņojumu par to, ka viszemākā kategorija nenozīmē ieguldījumu bez riska;
            
         
               d)
            
            
               īsu skaidrojumu par to, kāpēc PVKIU ir iekļauts konkrētā kategorijā;
            
         
               e)
            
            
               informāciju par jebkādas PVKIU piedāvātās kapitāla garantijas vai aizsardzības specifiku, termiņu un apjomu, tostarp norādot iespējamo ietekmi, kādu varētu radīt sertifikātu atpakaļpirkšana ārpus garantētā vai aizsargātā perioda.
            
         5.   Šā panta 1. punkta b) apakšpunktā minētajā skaidrojošajā izklāstā iekļauj šādas risku kategorijas, ja tās ir būtiskas:
   
               a)
            
            
               kredītrisku, ja ievērojama ieguldījumu daļa ir ieguldīta parāda vērtspapīros;
            
         
               b)
            
            
               likviditātes risku, ja ievērojama ieguldījumu daļa tiek ieguldīta finanšu instrumentos, kas pēc būtības ir pietiekami likvīdi, bet kam konkrētos apstākļos var būt salīdzinoši zems likviditātes līmenis, kas varētu ietekmēt PVKIU likviditātes riska līmeni kopumā;
            
         
               c)
            
            
               darījumu partnera risku, ja fonds ir nodrošināts ar trešās personas garantiju vai ja ieguldījums lielā mērā ir pakļauts riskam, noslēdzot vienu vai vairākus līgumus ar darījumu partneri;
            
         
               d)
            
            
               operacionālo risku un ar aktīvu glabāšanu saistīto risku;
            
         
               e)
            
            
               Direktīvas 2009/65/EK 50. panta 1. punkta g) apakšpunktā minēto finansiālo metožu, piemēram, atvasināto līgumu, ietekmi uz PVKIU riska profilu, ja šādas metodes izmanto, lai iegūtu, palielinātu vai samazinātu ar bāzes aktīviem saistīto riska darījumu vērtību.
            
         9. pants
   Risku identificēšanas, izskaidrošanas un izklāstīšanas principi
   Šīs regulas 8. panta 1. punkta b) apakšpunktā minēto risku identificēšana un izskaidrošana notiek saskaņā ar riska identificēšanas, mērīšanas un uzraudzības iekšējo procesu, kuru PVKIU pārvaldības sabiedrība pieņēmusi atbilstīgi Direktīvai 2010/43/ES. Ja pārvaldības sabiedrība pārvalda vairāk nekā vienu PVKIU, riskus identificē un izskaidro vienotā veidā.
   3. IEDAĻA
   Maksas
   10. pants
   Maksu norādīšana
   1.   Maksas norāda ieguldītājiem paredzētās pamatinformācijas dokumenta iedaļā “Maksas”, izmantojot II pielikumā iekļauto tabulu.
   2.   Šā panta 1. punktā minēto tabulu aizpilda atbilstīgi šādām prasībām:
   
               a)
            
            
               komisijas maksas par parakstīšanos un atpakaļpirkšanu norāda kā maksimālo procentuālo daļu, ko var atskaitīt no ieguldītāja kapitāla ieguldījuma PVKIU;
            
         
               b)
            
            
               maksas, kas iekasētas no PVKIU gada laikā un kas dēvējamas par “pastāvīgajām maksām”, norāda kā atsevišķu skaitli, kurā iekļauj visas gada maksas un citus maksājumus, kuri ieturēti no PVKIU aktīviem noteiktajā periodā un kuri pamatojas uz skaitļiem par iepriekšējo gadu;
            
         
               c)
            
            
               tabulā norāda un izskaidro visas maksas, kas iekasētas no PVKIU atsevišķos īpašos apstākļos, maksas aprēķināšanas pamatu un laiku, kad maksa ir piemērojama.
            
         11. pants
   Maksu izskaidrojums un paziņojums par maksu nozīmīgumu
   1.   Iedaļā “Maksas” iekļauj skaidrojošu izklāstu par katru tabulā norādīto maksu, tostarp norāda šādu informāciju:
   
               a)
            
            
               attiecībā uz komisijas maksām par parakstīšanos un atpakaļpirkšanu:
               
                           i)
                        
                        
                           paskaidro, ka norādītās maksas vienmēr ir maksimālās summas, jo dažos gadījumos ieguldītājam varētu būt jāmaksā mazāk;
                        
                     
                           ii)
                        
                        
                           iekļauj paziņojumu par to, ka faktiskās komisijas maksas par parakstīšanos un atpakaļpirkšanu ieguldītājs var uzzināt no sava finanšu konsultanta vai izplatītāja;
                        
                     
         
               b)
            
            
               attiecībā uz “pastāvīgajām maksām” iekļauj paziņojumu par to, ka attiecībā uz gadu, kurš beidzas [mēnesis/gads], tās norādītas, pamatojoties uz iepriekšējā gada datiem, un ka šis skaitlis gadu no gada var atšķirties (attiecīgā gadījumā).
            
         2.   Iedaļā “Maksas” iekļauj paziņojumu par maksu nozīmīgumu, tajā skaidri norādot, ka maksas, ko samaksā ieguldītājs, tiek izmantotas, lai segtu PVKIU darbības izmaksas, tostarp PVKIU tirdzniecības un izplatīšanas izmaksas, un ka šīs maksas var samazināt ieguldījuma potenciālo pieaugumu.
   12. pants
   Papildu prasības
   1.   Visus maksu struktūras elementus norāda pēc iespējas skaidrāk, lai ieguldītāji varētu izvērtēt maksu kopējo ietekmi.
   2.   Ja portfeļa darījumu izmaksu ietekme uz peļņu varētu būt būtiska PVKIU pieņemtās stratēģijas dēļ, to norāda iedaļā “Mērķi un ieguldījumu politika”, kā noteikts 7. panta 2. punkta e) apakšpunktā.
   3.   Komisijas maksas par fonda vērtības pieaugumu norāda saskaņā ar 10. panta 2. punkta c) apakšpunktu. Komisijas maksas par fonda vērtības pieaugumu summu, kas iekasēta PVKIU pēdējā finanšu gadā, izsaka procentos.
   13. pants
   Īpaši gadījumi
   1.   Ja jauns PVKIU nevar izpildīt 10. panta 2. punkta b) apakšpunktā un 11. panta 1. punkta b) apakšpunktā noteiktās prasības, pastāvīgās maksas aprēķina, pamatojoties uz paredzamo maksu kopsummu.
   2.   Šā panta 1. punktu nepiemēro:
   
               a)
            
            
               fondiem, par kuriem iekasē fiksētu kopējo maksu, tādā gadījumā norāda šādu maksu;
            
         
               b)
            
            
               fondiem, kas nosaka griestus jeb maksimālo iekasējamo summu, tādā gadījumā norāda šādu summu, kamēr vien pārvaldības sabiedrība pauž apņemšanos ievērot publicēto summu un uzņemties jebkuras izmaksas, kas pretējā gadījumā izraisītu minētās summas palielināšanos.
            
         14. pants
   Savstarpējas atsauces
   Iedaļā “Maksas” attiecīgā gadījumā iekļauj savstarpējas atsauces uz tām PVKIU prospekta daļām, kurās atrodama sīkāka informācija par maksām, tostarp informācija attiecībā uz komisijas maksām par fonda vērtības pieaugumu un to, kā tās tiek aprēķinātas.
   4. IEDAĻA
   Līdzšinējās darbības rādītāji
   15. pants
   Līdzšinējās darbības rādītāju noformējums
   1.   Informāciju par PVKIU līdzšinējās darbības rādītājiem norāda joslu diagrammas formā, atspoguļojot PVKIU darbību pēdējos 10 gados.
   Pirmajā daļā minētā joslu diagramma ir tik liela, lai to varētu viegli salasīt, tomēr tā nekādā gadījumā nepārsniedz pusi no vienas ieguldītājiem paredzētās pamatinformācijas dokumenta lappuses.
   2.   Attiecībā uz PVKIU, kas darbojas mazāk nekā pilnus piecus kalendāros gadus, izmanto diagrammu, kas aptver tikai pēdējos piecus gadus.
   3.   Joslas par visiem gadiem, par kuriem dati nav pieejami, atstāj tukšas bez jebkādām piezīmēm, izņemot datumu.
   4.   Attiecībā uz tiem PVKIU, kuriem vēl nav darbības rādītāju par vienu pilnu kalendāro gadu, iekļauj paziņojumu, kurā paskaidro, ka nav pietiekamu datu, lai sniegtu ieguldītājiem lietderīgu norādi par līdzšinējās darbības rādītājiem.
   5.   Joslu diagrammas izkārtojumu papildina ar labi salasāmiem paziņojumiem, kuros:
   
               a)
            
            
               brīdina, kas tā tikai ierobežotā mērā ir izmantojama kā norāde par turpmākās darbības rādītājiem;
            
         
               b)
            
            
               īsi norāda, kuras maksas un komisijas maksas ir vai nav iekļautas līdzšinējās darbības rādītāju aprēķinā;
            
         
               c)
            
            
               norāda gadu, kurā fonds sācis darbību;
            
         
               d)
            
            
               norāda valūtu, kurā aprēķināti līdzšinējās darbības rādītāji.
            
         Šā punkta b) apakšpunktā noteiktā prasība neattiecas uz tiem PVKIU, kuri neiekasē komisijas maksas par parakstīšanos un atpakaļpirkšanu.
   6.   Ieguldītājiem paredzētās pamatinformācijas dokumentā neiekļauj līdzšinējās darbības rādītājus ne par vienu kārtējā kalendārā gada daļu.
   16. pants
   Līdzšinējās darbības rādītāju aprēķināšanas metodika
   Līdzšinējās darbības rādītājus aprēķina, pamatojoties uz PVKIU aktīvu neto vērtību un principu, ka visi izmaksājamie ienākumi no fonda ir ieguldīti atkārtoti.
   17. pants
   Būtisku izmaiņu ietekme un ar tām saistītā rīcība
   1.   Ja saskaņā ar 15. pantu joslu diagrammā attēlotajā periodā notiek būtiskas izmaiņas PVKIU mērķos un ieguldījumu politikā, turpina norādīt PVKIU līdzšinējās darbības rādītājus par laikposmu pirms būtiskajām izmaiņām.
   2.   Laikposmu pirms 1. punktā minētajām būtiskajām izmaiņām norāda joslu diagrammā, iekļaujot skaidru brīdinājumu par to, ka attiecīgie darbības rādītāji sasniegti apstākļos, kādi vairs nav spēkā.
   18. pants
   Ienesīguma standarta izmantošana papildus līdzšinējās darbības rādītājiem
   1.   Ja ieguldītājiem paredzētās pamatinformācijas dokumenta iedaļā “Mērķi un ieguldījumu politika” ir norāde uz ienesīguma standartu, diagrammā līdzās katrai joslai, kurā norādīti PVKIU līdzšinējās darbības rādītāji, iekļauj atsevišķu joslu, kurā norādīts ienesīguma standarts.
   2.   Attiecībā uz PVKIU, kuriem nav līdzšinējās darbības rādītāju par prasītajiem pieciem vai desmit gadiem, ienesīguma standartu nenorāda par tiem gadiem, kuros PVKIU vēl nepastāvēja.
   19. pants
   Modelēti dati kā līdzšinējās darbības rādītāji
   1.   Modelētu darbības rādītāju izmantošana par laikposmu, pirms bija pieejami dati, ir pieļaujama tikai turpmāk noteiktajos gadījumos, ja vien šāda izmantošana ir patiesa un skaidra un nav maldinoša:
   
               a)
            
            
               var modelēt jaunas esoša PVKIU vai ieguldījumu apakšstruktūras akciju kategorijas rādītājus, izmantojot citas kategorijas rādītājus, ja abas kategorijas viena no otras būtiski neatšķiras tajā ziņā, cik liels ir to īpatsvars PVKIU aktīvos;
            
         
               b)
            
            
               pakārtotā PVKIU darbības rādītājus var modelēt, izmantojot attiecīgā galvenā PVKIU darbības rādītājus, ja ir izpildīts viens no šādiem nosacījumiem:
               
                           i)
                        
                        
                           pakārtotās struktūras stratēģija un mērķi neļauj tai turēt citus aktīvus, kā vien galvenās struktūras sertifikātus un likvīdus palīgaktīvus;
                        
                     
                           ii)
                        
                        
                           pakārtotās struktūras iezīmes būtiski neatšķiras no galvenās struktūras iezīmēm.
                        
                     
         2.   Visos gadījumos, kad darbības rādītāji ir modelēti saskaņā ar 1. punktu, joslu diagrammā skaidri norāda, ka darbības rādītāji ir modelēti.
   3.   PVKIU, kas maina savu juridisko statusu, bet joprojām darbojas tajā pašā dalībvalstī, nemaina savus darbības rādītājus tikai tad, ja dalībvalsts kompetentā iestāde pamatoti atzīst, ka statusa maiņa PVKIU darbības rādītājus neietekmēs.
   4.   Direktīvas 2009/65/EK 2. panta 1. punkta p) apakšpunkta i) un ii) punktā minētas apvienošanas gadījumā ieguldītājiem paredzētās pamatinformācijas dokumentā saglabā tikai iegūstošā PVKIU līdzšinējās darbības rādītājus.
   5. IEDAĻA
   Praktiska informācija un savstarpējas atsauces
   20. pants
   Iedaļas “Praktiska informācija” saturs
   1.   Ieguldītājiem paredzētās pamatinformācijas dokumenta iedaļā “Praktiska informācija” iekļauj šādu informāciju, kas ir noderīga ieguldītājiem ikvienā dalībvalstī, kurā tiek tirgots PVKIU:
   
               a)
            
            
               depozitārija nosaukumu;
            
         
               b)
            
            
               kur un kā var iegūt papildinformāciju par PVKIU, tā prospekta eksemplārus un tā jaunāko gada pārskatu un visus turpmākos pusgada pārskatus, norādot, kādā(-ās) valodā(-ās) šie dokumenti ir pieejami un ka tos var iegūt bez maksas;
            
         
               c)
            
            
               kur un kā var iegūt citu praktisku informāciju un kur atrast informāciju par jaunākajām sertifikātu cenām;
            
         
               d)
            
            
               paziņojumu par to, ka PVKIU piederības dalībvalsts tiesību akti nodokļu jomā var ietekmēt ieguldītāja kā nodokļu maksātāja personīgo situāciju;
            
         
               e)
            
            
               šādu paziņojumu:
            
         
      “[Ieguldījumu sabiedrības vai pārvaldības sabiedrības nosaukums] var saukt pie atbildības, pamatojoties uz jebkuru šajā dokumentā iekļauto paziņojumu, kas ir maldinošs, nepareizs vai nesaderīgs ar attiecīgajām PVKIU prospekta daļām.”
   
   2.   Ja ieguldītājiem paredzētās pamatinformācijas dokuments tiek sagatavots par kādu PVKIU ieguldījumu apakšstruktūru, iedaļā “Praktiska informācija” iekļauj 25. panta 2. punktā minēto informāciju, norādot arī ieguldītāju tiesības mainīt apakšstruktūras.
   3.   Attiecīgā gadījumā ieguldītājiem paredzētās pamatinformācijas dokumenta iedaļā “Praktiska informācija” norāda vajadzīgo informāciju par pieejamām akciju kategorijām saskaņā ar 26. pantu.
   21. pants
   Savstarpējas atsauces uz citiem informācijas avotiem
   1.   Ieguldītājiem paredzētās pamatinformācijas dokumentā var iekļaut savstarpējas atsauces uz citiem informācijas avotiem, tostarp prospektu un gada vai pusgada pārskatiem, ja vien pašā ieguldītājiem paredzētās pamatinformācijas dokumentā ir iekļauta visa informācija, kas ir svarīga, lai ieguldītāji izprastu ieguldījuma būtiskos aspektus.
   Ir pieļaujamas savstarpējas atsauces uz PVKIU vai pārvaldības sabiedrības tīmekļa vietni, tostarp jebkuras šādas tīmekļa vietnes daļu, kurā atrodams prospekts un periodiskie pārskati.
   2.   Šā panta 1. punktā minētās savstarpējās atsauces norāda ieguldītājam konkrēto attiecīgā informācijas avota iedaļu. Vienā dokumentā var izmantot vairākas atšķirīgas savstarpējas atsauces, tomēr to skaitam jābūt pēc iespējas mazākam.
   6. IEDAĻA
   Ieguldītājiem paredzētās pamatinformācijas dokumenta pārskatīšana un pārstrādāšana
   22. pants
   Ieguldītājiem paredzētās pamatinformācijas pārskatīšana
   1.   Pārvaldības sabiedrība vai ieguldījumu sabiedrība nodrošina, ka ieguldītājiem paredzētā pamatinformācija tiek pārskatīta vismaz reizi divpadsmit mēnešos.
   2.   Pārskatīšanu veic pirms jebkādām ierosinātām izmaiņām prospektā, fonda nolikumā vai ieguldījumu sabiedrības dibināšanas dokumentos, ja šīs izmaiņas nav pārskatītas, kā minēts 1. punktā.
   3.   Pārskatīšanu veic pirms vai pēc jebkurām izmaiņām, ko uzskata par ieguldītājiem paredzētās pamatinformācijas dokumentā iekļautās informācijas būtiskām izmaiņām.
   23. pants
   Pārstrādātās redakcijas publicēšana
   1.   Ja 22. pantā minētā pārskatīšana liecina, ka ieguldītājiem paredzētās pamatinformācijas dokumentā ir jāveic izmaiņas, nekavējoties jānodrošina tā pārstrādātā redakcija.
   2.   Ja izmaiņas ieguldītājiem paredzētās pamatinformācijas dokumentā ir pārvaldības sabiedrības lēmuma paredzamais rezultāts, ieskaitot izmaiņas prospektā, fonda nolikumā vai ieguldījumu sabiedrības dibināšanas dokumentā, nodrošina to, ka ieguldītājiem paredzētās pamatinformācijas dokumenta pārstrādātā redakcija ir pieejama pirms izmaiņu stāšanās spēkā.
   3.   Ieguldītājiem paredzētās pamatinformācijas dokuments ar pienācīgi pārstrādātu PVKIU līdzšinējās darbības rādītāju izklāstu kļūst pieejams ne vēlāk kā 35 darbdienas pēc katra gada 31. decembra.
   24. pants
   Būtiskas izmaiņas maksu struktūrā
   1.   Informācija par maksām pienācīgi atspoguļo visas izmaiņas maksu struktūrā, kuru dēļ palielinājies jebkuras vienreizējās maksas maksimāli pieļaujamais apjoms, ko tieši maksā ieguldītājs.
   2.   Ja “pastāvīgās maksas”, kas aprēķinātas saskaņā ar 10. panta 2. punkta b) apakšpunktu, vairs nav uzticamas, pārvaldības sabiedrība aprēķina “pastāvīgo maksu” summu, ko tā pamatoti uzskata par reprezentatīvu summu, kuru varētu turpmāk iekasēt no PVKIU.
   Par šīm aprēķinu bāzes izmaiņām informē ar šādu paziņojumu:
   “Šajā dokumentā norādītā pastāvīgo maksu summa ir maksu aplēses. [Iekļauj īsu aprakstu par to, kāpēc tiek izmantotas aplēses, nevis ex-post skaitlis.] PVKIU gada pārskatā par katru finanšu gadu tiks iekļauta sīka informācija par precīzām faktiskajām maksām.”
   IV NODAĻA
   ĪPAŠAS PVKIU STRUKTŪRAS
   1. IEDAĻA
   Ieguldījumu apakšstruktūras
   25. pants
   Ieguldījumu apakšstruktūras
   1.   Ja PVKIU sastāv no divām vai vairākām ieguldījumu apakšstruktūrām, par katru apakšstruktūru sagatavo atsevišķu ieguldītājiem paredzētās pamatinformācijas dokumentu.
   2.   Katra 1. punktā minētā ieguldītājiem paredzētās pamatinformācijas dokumenta iedaļā “Praktiska informācija” norāda šādu informāciju:
   
               a)
            
            
               to, ka ieguldītājiem paredzētās pamatinformācijas dokumentā ir raksturota PVKIU apakšstruktūra, un attiecīgā gadījumā to, ka prospekts un periodiskie pārskati tiek sagatavoti par visu PVKIU, kura nosaukums norādīts ieguldītājiem paredzētās pamatinformācijas dokumenta sākumā;
            
         
               b)
            
            
               to, vai katras apakšstruktūras aktīvi un saistības ir nošķirtas saskaņā ar tiesību aktiem un kā tas varētu ietekmēt ieguldītāju;
            
         
               c)
            
            
               to, vai ieguldītājam ir tiesības savu ieguldījumu vienas apakšstruktūras sertifikātos apmainīt pret citas apakšstruktūras sertifikātiem un, ja ir, kur var saņemt informāciju par to, kā šādas tiesības ir īstenojamas.
            
         3.   Ja pārvaldības sabiedrība nosaka ieguldītājam maksu par viņa ieguldījuma apmaiņu saskaņā ar 2. punkta c) apakšpunktu un ja šāda maksa atšķiras no standarta komisijas maksas par sertifikātu pirkšanu vai pārdošanu, šādu maksu norāda atsevišķi ieguldītājiem paredzētās pamatinformācijas dokumenta iedaļā “Maksas”.
   2. IEDAĻA
   Akciju kategorijas
   26. pants
   Ieguldītājiem paredzētās pamatinformācijas dokuments par akciju kategorijām
   1.   Ja PVKIU piedāvā vairāk nekā vienu sertifikātu vai akciju kategoriju, ieguldītājiem paredzētās pamatinformācijas dokumentu sagatavo par katru sertifikātu vai akciju kategoriju.
   2.   Ieguldītājiem paredzēto pamatinformāciju, kas attiecas uz divām vai vairākām viena un tā paša PVKIU akciju kategorijām, var apvienot vienā ieguldītājiem paredzētās pamatinformācijas dokumentā, ja šis vienotais dokuments pilnībā atbilst visām II nodaļas 2. iedaļā noteiktajām prasībām, tostarp prasībām par garumu.
   3.   Pārvaldības sabiedrība var izvēlēties vienu kategoriju, kas ir reprezentatīva vienai vai vairākām citām PVKIU akciju kategorijām, ja vien šāda izvēle ir patiesa un skaidra un nav maldinoša potenciālajiem ieguldītājiem šajās citās kategorijās. Šādos gadījumos ieguldītājiem paredzētās pamatinformācijas dokumenta iedaļā “Riska un ienesīguma profils” iekļauj skaidrojumu par būtisko risku, kas attiecināms uz jebkuru no pārējām pārstāvētajām kategorijām. Ieguldītājiem paredzētās pamatinformācijas dokumentu, kas balstīts uz reprezentatīvo kategoriju, var nodot ieguldītājiem, kas iegulda pārējās kategorijās.
   4.   Atšķirīgas kategorijas neapvieno vienotā reprezentatīvā kategorijā, kas minēta 3. punktā.
   5.   Pārvaldības sabiedrība pastāvīgi dokumentē, kuras citas kategorijas pārstāv 3. punktā minētā reprezentatīvā kategorija, un šādas izvēles pamatojumu.
   27. pants
   Praktiskās informācijas iedaļa
   Attiecīgā gadījumā ieguldītājiem paredzētās pamatinformācijas dokumenta iedaļu “Praktiska informācija” papildina ar norādi par to, kura kategorija izraudzīta par reprezentatīvo kategoriju, izmantojot terminu, ar kādu tā apzīmēta PVKIU prospektā.
   Minētajā iedaļā norāda arī to, kur ieguldītāji var iegūt informāciju par pārējām PVKIU akciju kategorijām, kas tiek tirgotas viņu dalībvalstī.
   3. IEDAĻA
   Fondu fonds
   28. pants
   Mērķu un ieguldījumu politikas iedaļa
   Ja PVKIU savu aktīvu ievērojamu daļu iegulda citos PVKIU vai citos kolektīvo ieguldījumu uzņēmumos, kas minēti Direktīvas 2009/65/EK 50. panta 1. punkta e) apakšpunktā, konkrētā PVKIU mērķu un ieguldījumu politikas aprakstā, kas iekļauts ieguldītājiem paredzētās pamatinformācijas dokumentā, iekļauj īsu skaidrojumu par to, kā pastāvīgi jāizvēlas citi kolektīvo ieguldījumu uzņēmumi.
   29. pants
   Riska un ienesīguma profils
   Riska faktoru skaidrojošajā izklāstā, kas minēts 8. panta 1. punkta b) apakšpunktā, ņem vērā katra bāzes kolektīvo ieguldījumu uzņēmuma radītos riskus, ciktāl tie varētu būt būtiski PVKIU kopumā.
   30. pants
   Maksu iedaļa
   Maksu aprakstā norāda visas maksas, kuras radīsies pašam PVKIU kā ieguldītājam, kas iegulda bāzes kolektīvo ieguldījumu uzņēmumos. Jo īpaši visas tās komisijas maksas par parakstīšanos un atpakaļpirkšanu, kurus iekasē bāzes kolektīvo ieguldījumu uzņēmumi, atspoguļo paša PVKIU pastāvīgo maksu summas aprēķinā.
   4. IEDAĻA
   Pakārtotais PVKIU
   31. pants
   Mērķu un ieguldījumu politikas iedaļa
   1.   Ieguldītājiem paredzētās pamatinformācijas dokumentā par pakārtotu PVKIU, kas definēts Direktīvas 2009/65/EK 58. pantā, mērķu un ieguldījumu politikas aprakstā iekļauj informāciju par to pakārtotā PVKIU aktīvu daļu, kas ieguldīta galvenajā PVKIU.
   2.   Izklāsta arī galvenā PVKIU mērķus un ieguldījumu politiku, attiecīgā gadījumā iekļaujot arī:
   
               i)
            
            
               norādi par to, ka pakārtotā PVKIU ienākumi no ieguldījumiem būs ļoti līdzīgi galvenā PVKIU ienākumiem no ieguldījumiem; vai
            
         
               ii)
            
            
               paskaidrojumu par to, kā un kāpēc pakārtotā un galvenā PVKIU ienākumi no ieguldījumiem var atšķirties.
            
         32. pants
   Riska un ienesīguma profila iedaļa
   1.   Ja pakārtotā PVKIU riska un ienesīguma profils kādā būtiskā aspektā atšķiras no galvenā PVKIU riska un ienesīguma profila, šo faktu un tā iemeslu izskaidro ieguldītājiem paredzētās pamatinformācijas dokumenta iedaļā “Riska un ienesīguma profils”.
   2.   Ieguldītājiem paredzētās pamatinformācijas dokumenta iedaļā “Riska un ienesīguma profils” izskaidro visus likviditātes riskus un saikni starp iegādes un atpakaļpirkšanas kārtību attiecībā uz galveno un pakārtoto PVKIU.
   33. pants
   Maksu iedaļa
   Ieguldītājiem paredzētās pamatinformācijas dokumenta iedaļā “Maksas” norāda gan izmaksas, kas saistītas ar ieguldīšanu pakārtotajā PVKIU, gan visas izmaksas un izdevumus, ko galvenais PVKIU var iekasēt no pakārtotā PVKIU.
   Turklāt pakārtotā un galvenā PVKIU izmaksas apvieno pastāvīgo maksu summā, kas attiecas uz pakārtoto PVKIU.
   34. pants
   Praktiskās informācijas iedaļa
   1.   Ieguldītājiem paredzētās pamatinformācijas dokumentā par pakārtoto PVKIU, iedaļā “Praktiska informācija”, iekļauj informāciju, kas īpaši attiecas uz pakārtoto PVKIU.
   2.   Šā panta 1. punktā minētajā informācijā ietver:
   
               a)
            
            
               paziņojumu par to, ka galvenā PVKIU prospekts, ieguldītājiem paredzētās pamatinformācijas dokuments un periodiskie ziņojumi un pārskati pēc pieprasījuma ir pieejami pakārtotā PVKIU ieguldītājiem, norādot, kā tos var iegūt un kādā(-ās) valodā(-ās);
            
         
               b)
            
            
               norādi par to, vai a) apakšpunktā uzskaitītie dokumenti ir pieejami tikai papīra formātā vai citā pastāvīgā informācijas nesējā un vai par dokumentiem, kas netiek nodrošināti bez maksas saskaņā ar Direktīvas 2009/65/EK 63. panta 5. punktu, ir jāmaksā kāda maksa;
            
         
               c)
            
            
               attiecīgu paziņojumu, ja galvenais PVKIU ir nodibināts citā dalībvalstī, nevis pakārtotā PVKIU dalībvalstī un ja tas var ietekmēt pakārtotajam PVKIU piemērojamo nodokļu režīmu.
            
         35. pants
   Līdzšinējās darbības rādītāji
   1.   Ieguldītājiem paredzētās pamatinformācijas dokumentā iekļautais līdzšinējās darbības rādītāju izklāsts attiecas konkrēti uz pakārtoto PVKIU, un tajā neatkārto informāciju par galvenā PVKIU līdzšinējās darbības rādītājiem.
   2.   Šā panta 1. punktu nepiemēro:
   
               a)
            
            
               ja pakārtotais PVKIU sava galvenā PVKIU līdzšinējās darbības rādītājus norāda kā ienesīguma standartu; vai
            
         
               b)
            
            
               ja pakārtotā struktūra tika izveidota kā pakārtots PVKIU vēlāk nekā galvenais PVKIU un ja ir ievēroti 19. panta nosacījumi, kā arī tad, ja par gadiem pirms pakārtotās struktūras izveidošanas ir norādīti modelēti darbības rādītāji, pamatojoties uz galvenā PVKIU līdzšinējās darbības rādītājiem; vai
            
         
               c)
            
            
               ja par pakārtoto PVKIU ir pieejami līdzšinējās darbības rādītāji par laikposmu līdz dienai, kad tas sāka darboties kā pakārtota struktūra, un tā rādītāji ir saglabāti joslu diagrammā par attiecīgajiem gadiem, norādot būtiskās izmaiņas, kā paredzēts 17. panta 2. punktā.
            
         5. IEDAĻA
   Strukturēts PVKIU
   36. pants
   Darbības rādītāju scenāriji
   1.   Ieguldītājiem paredzētās pamatinformācijas dokumentā par strukturētu PVKIU neiekļauj iedaļu “Līdzšinējās darbības rādītāji”.
   Šajā iedaļā “strukturēts PVKIU” ir PVKIU, kas iepriekš noteiktos datumos izmaksā ieguldītājiem uz algoritmu balstītu peļņu, kura saistīta ar finanšu aktīvu, indeksu vai atsauces portfeļu, vai PVKIU ar līdzīgām iezīmēm darbības rādītājiem vai cenu izmaiņām, vai citu apstākļu īstenošanos.
   2.   Attiecībā uz strukturētiem PVKIU ieguldītājiem paredzētās pamatinformācijas dokumenta iedaļā “Mērķi un ieguldījumu politika” iekļauj skaidrojumu par to, kā darbojas formula vai kā tiek aprēķināta izmaksājamā peļņa.
   3.   Šā panta 2. punktā minēto skaidrojumu papildina ar ilustrāciju, kurā attēloti vismaz trīs iespējamie PVKIU ienesīguma scenāriji. Izvēlas piemērotus scenārijus, lai parādītu apstākļus, kuros formula ieguldītājam var radīt zemu, vidēju vai augstu peļņu, attiecīgā gadījumā arī negatīvu peļņu.
   4.   Šā panta 3. punktā minētie scenāriji ļauj ieguldītājam pilnībā izprast visu formulas pamatā esošā aprēķināšanas mehānisma ietekmi.
   Tos atspoguļo patiesi, skaidri un nemaldinoši, un tā, lai tos varētu saprast vidusmēra privātais ieguldītājs. Jo īpaši tie nedrīkst mākslīgi uzlabot PVKIU galīgos darbības rādītājus.
   5.   Šā panta 3. punktā minētie scenāriji pamatojas uz pamatotiem un piesardzīgiem pieņēmumiem par nākotnes tirgus apstākļiem un cenu izmaiņām.
   Tomēr, ja formula liecina par iespēju, ka ieguldītājiem varētu rasties ievērojami zaudējumi, piemēram, ka kapitāla garantija varētu darboties tikai konkrētos apstākļos, šos zaudējumus atbilstoši norāda, pat ja attiecīgo tirgus apstākļu iespējamība ir maza.
   6.   Šā panta 3. punktā minētos scenārijus papildina ar paziņojumu, ka tie ir piemēri, kas iekļauti, lai ilustrētu formulu, un nav uzskatāmi par iespējamās situācijas prognozēm. Skaidri norāda, ka minētajiem scenārijiem var nebūt vienāda īstenošanās iespējamība.
   37. pants
   Garums
   Ieguldītājiem paredzētās pamatinformācijas dokuments par strukturētiem PVKIU drukātā formā nav garāks par trim A4 izmēra lapām.
   V NODAĻA
   PASTĀVĪGS INFORMĀCIJAS NESĒJS
   38. pants
   Nosacījumi, ko piemēro ieguldītājiem paredzētās pamatinformācijas dokumenta vai prospekta nodrošināšanai pastāvīgā informācijas nesējā, kas nav papīrs, vai tīmekļa vietnē
   1.   Ja Direktīvas 2009/65/EK piemērošanas nolūkos ieguldītājiem paredzētās pamatinformācijas dokuments vai prospekts jānodrošina, izmantojot pastāvīgu informācijas nesēju, kas nav papīrs, ievēro šādus nosacījumus:
   
               a)
            
            
               ieguldītājiem paredzētās pamatinformācijas dokumenta vai prospekta nodrošināšana, izmantojot šādu pastāvīgu informācijas nesēju, atbilst kontekstam, kādā tiek īstenotas vai ir jāīsteno darījumu attiecības starp pārvaldības sabiedrību un ieguldītāju; un
            
         
               b)
            
            
               persona, kurai nodrošina ieguldītājiem paredzētās pamatinformācijas dokumentu vai prospektu, kad tai piedāvā izvēli starp informāciju papīra formātā vai šādā citā pastāvīgā informācijas nesējā, izvēlas tieši šādu citu informācijas nesēju.
            
         2.   Ja ieguldītājiem paredzētās pamatinformācijas dokuments vai prospekts ir jānodrošina tīmekļa vietnē un ja konkrētā informācija nav personīgi adresēta ieguldītājam, ievēro arī šādus nosacījumus:
   
               a)
            
            
               minētās informācijas nodrošināšana šādā informācijas nesējā atbilst kontekstam, kādā tiek īstenotas vai ir jāīsteno darījumu attiecības starp pārvaldības sabiedrību un ieguldītāju;
            
         
               b)
            
            
               ieguldītājam jāsniedz īpaša piekrišana minētās informācijas nodrošināšanai šādā formā;
            
         
               c)
            
            
               ieguldītājam jābūt elektroniski informētam par tīmekļa vietnes adresi un vietu tīmekļa vietnē, kur var piekļūt informācijai;
            
         
               d)
            
            
               informācijai jāatbilst aktuālajai situācijai;
            
         
               e)
            
            
               informācijai jābūt nepārtraukti pieejamai minētajā tīmekļa vietnē tik ilgi, kamēr vien klientam var būt pamatota nepieciešamība to skatīt.
            
         3.   Šā panta piemērošanas nolūkos informācijas nodrošināšanu ar elektronisko sakaru palīdzību uzskata par piemērotu kontekstam, kādā tiek īstenotas vai ir jāīsteno darījumu attiecības starp pārvaldības sabiedrību un ieguldītāju, ja ir pierādījumi, ka ieguldītājam ir regulāra piekļuve internetam. Par šādiem pierādījumiem uzskata gadījumu, kad ieguldītājs norāda e-pasta adresi minēto darījumu attiecību īstenošanas nolūkiem.
   VI NODAĻA
   NOBEIGUMA NOTEIKUMI
   39. pants
   Stāšanās spēkā
   1.   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   2.   Šo regulu piemēro no 2011. gada 1. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 1. jūlijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 32. lpp.
   
   
      (2)  Skatīt šā Oficiālā Vēstneša 42. lpp.
   
      (3)  OV L 145, 30.4.2004., 1. lpp.
   
   
      (4)  OV L 241, 2.9.2006., 26. lpp.
   
   
      (5)  OV L 25, 29.1.2009., 18. lpp.
   
   
      I PIELIKUMS
      PRASĪBAS SAISTĪBĀ AR SINTĒTISKĀ RĀDĪTĀJA NOFORMĒŠANU
      1.   Sintētiskais rādītājs ierindo fondu skalā no 1 līdz 7, pamatojoties uz tā svārstīguma rādītājiem.
      2.   Skalu attēlo kā virkni kategoriju, ko apzīmē ar veseliem skaitļiem, kuri sakārtoti augošā secībā no 1 līdz 7 virzienā no kreisās puses uz labo un ar kuriem apzīmē riska un ienesīguma līmeņus, sākot no zemākā līdz augstākajam.
      3.   Skalā skaidri norāda, ka zemāks risks nozīmē potenciāli zemāku ienesīgumu un augstāks risks nozīmē potenciāli lielāku ienesīgumu.
      4.   Kategoriju, kurā ierindots konkrēts PVKIU, norāda skaidri saprotamā veidā.
      5.   Skalas pozīciju nošķiršanai neizmanto krāsas.
   
   
      II PIELIKUMS
      MAKSU NORĀDĪŠANA
      Maksas norāda tabulā, kuras struktūra ir šāda:
      
                  Vienreizējas maksas pirms vai pēc ieguldīšanas
               
            
                  
                     Komisijas maksa par parakstīšanos
                  
                  
                     Komisijas maksa par atpakaļpirkšanu
                  
               
               
                  [] %
                  [] %
               
            
                  Šī ir maksimālā summa, ko var atskaitīt no jūsu naudas līdzekļiem, [pirms tie tiek ieguldīti] [pirms tiek izmaksāta jūsu ieguldījuma peļņa]
               
            
                  Maksas, ko iekasē no fonda gada laikā
               
            
                  
                     Pastāvīgā maksa
                  
               
               
                  [] %
               
            
                  Maksas, ko iekasē no fonda konkrētos īpašos apstākļos
               
            
                  
                     Komisijas maksa par fonda vērtības pieaugumu
                  
               
               
                  [] % gadā no fonda peļņas, kas pārsniedz noteikto ienesīguma standartu, t. i., [norādīt standartu]
               
            
                  —
               
               
                  Norāda katras maksas procentuālo apjomu.
               
            
                  —
               
               
                  Attiecībā uz komisijas maksu par fonda vērtības pieaugumu summu, kas iekasēta fonda pēdējā finanšu gadā, izsaka procentos.
               
            
   
      III PIELIKUMS
      INFORMĀCIJAS PAR LĪDZŠINĒJĀS DARBĪBAS RĀDĪTĀJIEM ATTĒLOŠANA
      Joslu diagramma, kurā attēloti līdzšinējās darbības rādītāji, atbilst šādiem kritērijiem:
      
                  1.
               
               
                  Joslu diagrammas Y ass skala ir lineāra, nevis logaritmiska.
               
            
                  2.
               
               
                  Skalu pielāgo norādīto joslu platumam un joslas nesaspiež tā, ka tiek apgrūtināta peļņas svārstību atšķiršana.
               
            
                  3.
               
               
                  X ass sākas ar 0 % darbības rādītāju.
               
            
                  4.
               
               
                  Katrai joslai pievieno norādi, kurā ieraksta iegūto peļņu procentos.
               
            
                  5.
               
               
                  Līdzšinējās darbības rādītājus noapaļo līdz vienam ciparam aiz komata.